ছাতক সংবাদদাতা:: ছাতকে ক’দিন হলো দরজায় কড়া নেড়েছে শীত। সন্ধ্যার পর থেকে অল্প অল্প কুয়াশা পড়তে শুরু করেছে। মাঝরাত থেকে সূর্যদয় পর্যন্ত হালকা শীত অনুভূত হচ্ছে। ভোরবেলা কুয়াশা জমে থাকছে ঘাসে আর লতা-পাতায়। তবে এখনো পুরোপুরি শীতের শুরু না হলেও অনুভূত হচ্ছে শীতের আমেজ। প্রচলিত রীতি অনুযায়ি এ উপজেলাসহ সারা দেশে কার্তিকে শীতের জন্ম হলেও অগ্রহায়ণ, পৌষ ও মাঘ এই তিন মাস শীত মৌসুম হিসেবে বিবেচিত হয়। আর এই শীত মোকাবেলায় আগাম প্রস্তুতি হিসেবে ইতোমধ্যেই লেপ-তোষক বানাতে লেপ-তোষকের দোকানগুলোতে ক্রেতাদের লক্ষণীয় ভিড় দেখা গেছে। অর্ডার নিয়ে কারিগররাও ব্যস্ত সময় পার করছেন লেপ-তোষক বানানোর কাজে। ক্রেতাদের আনাগোনায় জমজমাট হয়ে উঠেছে লেপ-তোষকের দোকানগুলো।